钦定古今图书集成/明伦汇编/官常典/第208卷 > 郑馀庆
## 钦定古今图书集成/明伦汇编/官常典/第208卷 > 郑馀庆

按《唐书》本传：“馀庆，字居业，郑州荥阳人，三世皆显宦。
馀庆少善属文，擢进士第。严震帅山南西道，奏置幕
府。贞元初还朝，擢库部郎中，为翰林学士，以工部侍
郎知吏部选。浮屠法凑以罪为民诉阙下，诏御史中
丞宇文邈、刑部侍郎张彧、大理卿郑云逵为三司，与
功德判官诸葛述参按。述，故吏也，馀庆劾述猥贱，不
宜与三司杂治”，时韪其言。贞元十四年，拜中书侍郎、
同中书门下平章事。每奏对，多傅经义。素善度支，使
于凡所陈，必左右之。坐事贬。又岁旱饥，朝廷议
赈禁卫六军，为中书吏漏言，叠二忤故贬郴州司马。
顺宗以尚书左丞召，会宪宗立，即其官复拜同中书
门下平章事。时主书滑涣与宦人刘光琦相倚为奸，
每宰相议为光琦沮变者，令涣往请，必得。由是四方
赀饷奔委之。弟泳至官，刺史杜佑、郑𬘡执政，颇姑息，
而佑常行辈待不名也。至馀庆议事，涣傲然指画诸
宰相前，馀庆叱去。未几，罢为太子宾客。后涣以赃败，
帝濅闻叱去事，善之。改国子祭酒，累迁吏部尚书。医
工崔环者，自淮南小将除黄州司马。馀庆执奏诸道
散将无功，受五品正员，开徼幸路不可。权者不悦，改
太子少傅，兼判太常卿事。自朱泚乱都辇，数惊太常
肄乐，禁用鼓。馀庆以时久平，奏复旧制。出为山南西
道节度使。入拜太子少师，请老，不许。时数赦，官多汎
阶。又帝亲郊，陪祠者授三品、五品，不计考，使府宾吏
以军功借赐朱紫，率十八九。近臣谢、郎官出使，多所
赐与，每朝会，朱紫满廷而少衣绿者，品服太滥，人不
以为贵。帝亦恶之，始诏馀庆条奏惩革。迁尚书左仆
射，仆射比非其人，及馀庆以宿德进，公论浩然归重。
帝患典制不伦，谓馀庆淹该前载，乃诏为详定使，俾
参裁订正。馀庆引韩愈、李程为副，崔郾、陈佩、杨嗣复、
庾敬休为判官，凡损增仪矩，号称详衷。俄拜凤翔尹，
节度凤翔。复为太子少师，封荥阳郡公，兼判国子祭
酒事。建言：“兵兴以来，学校废，诸生离散。今天下承平，
臣愿率文吏月俸百取一，以资完葺。”诏可。穆宗立，加
检校司徒。卒，年七十五，赠太保，谥曰贞。帝以其贫，特
给一月奉料为赗襚。馀庆少砥砺，行己完洁，仕四朝，
其禄悉赒所亲，或济人急，而自奉麤狭，至官府，乃开
肆广大。常语人曰：“禄不及亲友，而侈仆妾者，吾鄙之。”
大抵中外姻嫁，其礼献皆亲阅之。后生内谒，必引见，
谆谆教以经义，务成就儒学。自至德后，方镇除拜，必
遣内使持幢节就第，至则多馈金帛，且以媚天子，唯
恐不厚，故一使者纳至数百万缗。宪宗每命馀庆，必
诫使曰：“是家贫，不可妄求取。”议者或诋其沽激，馀庆
不屑也。奏议类用古语，如“仰给县官马万蹄”，有司不
晓何等语，人訾其不适时与。从父𬘡家昭国坊，𬘡第
在南，馀庆第在北，世谓南郑相、北郑相云。子澣